Samtök atvinnulífsins vilja að Ágúst fái leyfi Samtök atvinnulífsins hafa mótmælt þeirri ákvörðun Háskóla Íslands að veita ekki dr. Ágúst Einarssyni launalaust leyfi í þrjú ár vegna ráðningar hans í stöðu rektors Háskólans á Bifröst . Samtökin eru meðal aðstandenda Háskólans á Bifröst og tilnefna tvo af fimm stjórnarmönnum skólans sem beittu sér fyrir ráðningu dr. Ágústs í starfið . Í bréfi Vilhjálms Egilssonar framkvæmdastjóra SA til Kristínar Ingólfsdóttur háskólarektors segir að synjunin komi samtökunum verulega á óvart og hún sé í algjöru ósamræmi við stöðu og metnað Háskóla Íslands , í andstöðu við hagsmuni atvinnulífsins vegna uppbyggingar háskólamenntunar í landinu og alls ekki í neinu samræmi við viðleitni til þess að rækta og efla samstarf Háskóla Íslands við atvinnulífið í landinu . „ Synjun Háskóla Íslands á launalausu leyfi fyrir dr. Ágúst Einarsson er því yfirlýsing um að Háskóli Íslands muni einungis taka takmarkaðan þátt í samstarfi milli háskólanna í landinu og láta eigin óskilgreinda þrönga hagsmuni sitja í fyrirrúmi í stað þess að líta á sig sem forystuafl í háskólasamfélaginu á Íslandi sem starfar í þágu alls samfélagsins . Þessi synjun vekur líka spurningar um hvernig og á hvaða forsendum Háskóli Íslands hyggst eiga samstarf við íslenskt atvinnulíf . Ætlast Háskóli til Íslands að slíkt samstarf byggi alfarið á þröngum hagsmunum skólans og einstakra fyrirtækja eða vill skólinn byggja samstarfið á víðtækari grunni í þágu alls samfélagsins ? “ - segir orðrétt í bréfi Vilhjálms .